עיתונאי, מוזיקאי ותסריטאי. היה כתב ועורך במקומון "זמן תל-אביב", סגן עורך מוסף "סופשבוע" של "מעריב", כתב ועורך המשנה של "מוסף הארץ" ועורך המגזין "טיים-אאוט תל אביב". ב-2008 מונה לסגן המו"ל בקבוצת סיגלר תקשורת
נולד בחיפה ב-27 בדצמבר 1965 וגדל בקריית מוצקין. ב-1987, אחרי השיחרור מהצבא, עבר להתגורר בתל אביב, שם סיים תואר ראשון במשפטים באוניברסיטת תל אביב. בשנים 1990-1993 היה כתב מגזין, עורך מדור החדשות וסגן עורך המקומון "תל אביב". בשנים 1993-1999 היה סגן עורך מוסף "סופשבוע" של "מעריב". בשנים 1999-2004 היה עורך המשנה של "מוסף הארץ", כתב מגזין במוסף ובעל הטור "דפדפן", בו סקר מגזינים מחו"ל. ב-2005 התמנה לעורך המגזין "טיים אאוט" תל אביב. ב-2008 מונה לסגן המו"ל בקבוצת סיגלר תקשורת, בעלת זיכיון "טיים אאוט" בישראל. במקביל לעבודתו העיתונאית פעל כמוזיקאי, בעיקר במסגרת להקת "אבטיפוס". את חבריו ללהקה, אייל שכטר וטל יניב, הכיר בתחילת שנות השמונים בקריית מוצקין. יחד עם משה זונדר כתב את התסריטים לסרטים "זהר" ו"צומת וולקן". לסרט צומת וולקן הלחין עם טל יניב וחיים רומנו את פס הקול שזכה בפרס האקדמיה הישראלית לקולנוע (פרס אופיר). אבא ללילה ונעם.